ŽILINA, DOLNÝ KUBÍN. Tri nemocnice v Žilinskom kraji budú môcť dlhy z minulosti splácať 15 rokov. Nemocniciam v Liptovskom Mikuláši, Dolnom Kubíne a Čadci pomôže Žilinský samosprávny kraj so splácaním dlhu takmer 4 mil. eur. Agentúru SITA o tom informoval hovorca krajskej samosprávy Peter Kubica. "Ide o poskytnutie finančných prostriedkov nemocniciam, ktorých vlastníkom a zriaďovateľom je kraj. Pôžičky musia byť splácané, ale splácať ich začnú zdravotnícke zariadenia až o dva roky po podpísaní zmluvy," spresnil Kubica.
Liptovská nemocnica má dlh voči sociálnej poisťovni dva milióny eur, Dolnooravská 1,12 milióna eur za lieky a Kysucká 768-tisíc eur za lieky, špeciálny zdravotný materiál a údržbu. Nemocnice sa zbavením dlhu môžu zapojiť do projektov z eurofondov. Z prostriedkov fondov Európskej únie chce kraj získať 2,5 mil. eur na rekonštrukciu a modernizáciu nemocnice v Liptovskom Mikuláši, ako aj obnovu a modernizáciu pavilónov liečebnej starostlivosti Liptovskej nemocnice a zriadenie urgentného príjmu za 6,9 mil. eur.
Žiadosťou o nenávratný finančný príspevok 5,8 mil. eur chce Žilinský samosprávny kraj pomôcť aj nemocnici v Dolnom Kubíne, kde by táto suma mala zvýšiť kvalitu poskytovania zdravotnej starostlivosti. Na rekonštrukciu a modernizáciu odborných pracovísk a tiež zníženie energetickej náročnosti Kysuckej nemocnice v Čadci žiada z eurofondov 9,3 mil. eur, na prístavbu spoločných vyšetrovacích, liečebných zložiek a urgentného príjmu Hornooravskej nemocnice v Trstenej 7,2 mil. eur.